paragraph_text: Kourosi su isprva bili brončani kipići manjih dimenzija (od početka 7. st. pr. Kr.), kasnije mramorne monumentalne skulpture, često nadnaravne veličine (konac 7. i početak 6. st. pr. Kr.). Kouros predstavlja određeni normativni osnovni oblik (tip) statue, koji je bio obvezatan sve do otprilike 500. pr. Kr., ali dopušta bogate razlike u odnosu na razdoblja, predjele i pojedine umjetničke osobnosti. Uz to je stalno prisutna težnja za sve boljim oblikovanjem pojedinosti.